Dis ‘ligte aan’ vanaf Vrydagaand(Foto: pixabay) Eskom het laat vanmiddag (Vrydag) die blye tyding gebring dat beurtkrag Vrydag van 20:00 opgeskort sal word. Fase 2-beurtkrag sou aanvanklik tot Saterdagoggend gegeld het nadat dit verlede naweek ingestel is. Die kragvoorsiener sê egter nou hy beskik oor voldoende opwekkingskapasiteit om in die vraag na krag te voldoen en verwag boonop dat die vraag na krag oor die langnaweek sal afneem. “Eskom se span het die afgelope 24 uur vyf kragopwekkingseenhede afsonderlik by die Majuba, Arnot en Tutuka-kragsentrales herstel. Dit, tesame met die afname in die vraag na elektrisiteit, verminder die druk op die stelsel,” lui ŉ verklaring. Eskom het reeds Donderdag verseker dat die ligte sal aanbly op stemdag, sowel as die daaropvolgende dae terwyl die stemme in elke munisipaliteit getel word. Kragonderbrekings die afgelope week was besonder ongerieflik, aangesien matrieks Woensdag die eerste vraestel van die matriekeksamen afgelê het. “Eskom vra om verskoning vir die ongerief wat Suid-Afrikaners die afgelope week moes verduur, veral die onderwyssektor, wat negatief beïnvloed is terwyl die matriekeksamen begin het. “Eskom herinner die land dat beurtkrag as ŉ laaste uitweg gesien word om die stabiliteit van die kragnetwerk te verseker.” Hoewel beurtkrag nou opgehef is, waarsku Eskom steeds dat verbruikers krag spaarsamig moet gebruik ten einde verdere beurtkrag te vermy.